30 lewenslange vonnisse vir agt verkragtersArgieffoto Waarskuwing: Die inhoud van die berig is grafies van aard en kan sensitiewe lesers of kinders ontstel. Die polisie en die Nasionale Vervolgingsgesag (NVG) het in Augustus en September 2018 30 lewenslange vonnisse vir agt seksuele oortreders opgelê. Brig. Leonard Hlathi, woordvoerder van die polisie, het gesê onder die skuldiges is Morena Kgabo (21) en Thulani Khumalo (20) wat swaar gestraf is vir die seksuele aanranding van twee kinders tussen 13 en 15 jaar oud by Standerton en Sakhile in 2013. Dié twee is 30 September deur die hof vir seksuele oortredings in Secunda gevonnis. Die hof het gehoor hoe Kgabo die slagoffers van die strate af ontvoer het en na Khumalo se huis toe geneem het waar hulle die slagoffers om die beurt verkrag het. “Kgabo is skuldig bevind aan 14 aanklagte van verkragting en gevolglik 14 lewenslange vonnisse opgelê. Hy is verder vir nog 10 jaar tronk toe gestuur vir twee aanklagte van ontvoering en een jaar vir aanranding. Khumalo is skuldig bevind aan 11 klagte van verkragting en 15 jaar tronkstraf opgelê vir elke verkragting, die vonnisse word gelyklopend uitgedien,” het Hlathi gesê. Khumalo sal dus effektief 20 jaar in die tronk deurbring aangesien hy nog vyf jaar vir ontvoering ook opgelê is. ŉ 21-jarige man van Kwachibikhulu wat nie geïdentifiseer mag word nie om die identiteit van sy slagoffers te beskerm aangesien hulle aan hom verwant is, is tot lewenslange tronkstraf plus 10 jaar gevonnis vir die verkragting van twee seuns, onderskeidelik nege en 13 jaar oud terwyl hulle in sy sorg was en ŉ 18-jarige vrou. Solomon Sizwe Yende (30) is ook drie lewenslange vonnisse opgelê vir die verkragting van onderskeidelik ŉ 3-, ’n 7- en ŉ 10-jarige in Barberton. Die hof het gehoor dat hy die driejarige uit ŉ speelarea by ŉ winkel gegryp en toe in ŉ nabygeleë parkie verkrag het.